Predkladacia správa 

V dňoch 7. - 9. apríla 2003 uskutočnil predseda vlády SR M. Dzurinda na pozvanie predsedu vlády RF M. Kasianova prvú oficiálnu návštevu Ruskej federácie. Počas návštevy bol M. Dzurinda prijatý prezidentom RF V. Putinom, rokoval s predsedom vlády RF M. Kasianovom a primátorom Moskvy J. Lužkovom. Predseda slovenskej vlády oficiálne otvoril aj stretnutie podnikateľských kruhov SR a RF, počas ktorého sa stretol s ministrom bez kresla a vedúcim Úradu vlády RF I. Šuvalovom a prezidentom Ruskej obchodnej a priemyselnej komory J. Primakovom. Súčasťou programu návštevy bolo aj stretnutie s predstaviteľmi ruských politických strán (G. Javlinskij, I. Chakamada a J. Gajdar).
Počas oficiálnych rokovaní s ruskými partnermi boli posúdené aktuálne otázky dvojstranných vzťahov, najmä v obchodno-hospodárskej oblasti, ako na federálnej, tak aj na regionálnej úrovni. Veľká pozornosť bola venovaná problematike rozširovania EÚ a jej možnému dopadu na obchodné vzťahy medzi RF a novými členmi EÚ. Najvyšší predstavitelia prerokovali aj aktuálne otázky medzinárodnej politiky, zvláštnu pozornosť venovali situácii v Iraku.
Časovo vhodne naplánované rokovania predsedu vlády SR M. Dzurindu v Ruskej federácii priniesli očakávané výsledky. S ruskými partnermi boli načrtnuté nové možnosti spolupráce a dohodnuté konkrétne projekty v obchodnej a investičnej oblasti. Počas návštevy bola ocenená aj spolupráca v oblasti kultúry, vedy a školstva.